करुणानिधि ने मीडिया पर बोला हमला  
दयानिधि मारन पर लगाए आरोपों से अप्रभावित द्रमुक प्रमुख करुणानिधि ने कहा कि पार्टी उनके साथ खड़ी है।
दयानिधि मारन पर लगाए आरोपों से अप्रभावित द्रमुक प्रमुख एम करुणानिधि ने गुरुवार को कहा कि पार्टी उनके साथ खड़ी है और इस घटनाक्रम के लिए उन्होंने मीडिया पर हमला बोला।  गौरतलब है कि 2 जी स्पेक्ट्रम घोटाले में नाम सामने आने के बाद दयानिधि को कपड़ा मंत्री के पद से इस्तीफा देना पड़ा है। इससे पहले पार्टी के एक अन्य नेता ए राजा को इस मामले में इस्तीफा देना पड़ा था।  मारन को समर्थन दिए जाने के मुद्दे पर संवाददाताओं के सवालों के जवाब में करुणानिधि ने कहा, हां। मारन पर आरोप है कि उन्होंने टेलीकॉम प्रमोटर सी शिवशंकरण को अपनी कंपनी एयरसेल को मलेशिया की एक फर्म को बेचने पर मजबूर किया था जब वह 2006 में दूरसंचार मंत्री थे। करुणानिधि ने इससे पहले कहा था कि मारन अपना ध्यान खुद रख सकते हैं।  मीडिया की कड़ी आलोचना करते हुए करुणानिधि ने कहा, पूरी दुनिया में खासतौर पर भारत जैसे देश में मीडिया शासन कर रहा है और यह किसी की भी अवमानना कर सकता है। दयानिधि मारन भी कोई अपवाद नहीं हैं।